b'\n_START_ARTICLE_\nDe seks helende lyde\n_START_PARAGRAPH_\nDe seks helende lyde (eller Liu Zi Jue, \xe5\x85\xad\xe5\xad\x97\xe8\xa8\xa3) kaldes ogs\xc3\xa5 de seks lydl\xc3\xb8se lyde og de seks hemmelige stavelser, eller blot de helende lyde. De har gennem tusinder af \xc3\xa5r v\xc3\xa6ret kendt og brugt inden for den kinesiske livsfilosofiske og medicinske tradition, som kaldes daoismen (taoismen). Der er tale om seks lyde, som er luftb\xc3\xa5rne. De laves alts\xc3\xa5 ikke med stemmeb\xc3\xa5ndet. Hver enkelt lyd har bestemte frekvenser, som menes positivt at p\xc3\xa5virke de indre organer, som denne lyd og dens frekvensomr\xc3\xa5der er relateret til. De daoistiske (taoistiske) mestre havde opdaget, at et sundt organ vibrerer ved en bestemt frekvens. Ved at sende denne frekvens til organet med en helende \xe2\x80\x93 eller lydl\xc3\xb8s \xe2\x80\x93 lyd, aktiveres og afsp\xc3\xa6ndes organet ud fra denne filosofi p\xc3\xa5 en styrkende m\xc3\xa5de.\n_START_SECTION_\nHvad de enkelte lyde relaterer sig til\n_START_PARAGRAPH_\nLungelyden siges at st\xc3\xb8tte lungerne og deres energisystem, nyrelyden nyrerne og deres energisystem, leverlyden leveren og dens energisystem, hjertelyden hjertet og dets energisystem, miltlyden milten og dens energisystem._NEWLINE_Ud over disse fem lyde er der trevarmerlyden \xe2\x80\x93 trevarmeren er en s\xc3\xa6rlig funktionsenhed i daoistisk (taoistisk), klassisk kinesisk medicin mellem \xc3\xb8vre, midterste og nederste torsodel og med en s\xc3\xa6rlig v\xc3\xa6gt p\xc3\xa5 de indre organers samvirke i disse tre omr\xc3\xa5der.'